**E l ő t e r j e s z t é s**

**A Balaton-nagyberek Vizitársulat 2016. 05.06.- i**

**Küldött gyűlésére.**

**Tárgy:**

**Víztársulat 2016. évi feladatainak meghatározása.**

**Tisztelt Küldöttgyűlés!**

Közfeladataink ellátása során 2016 évben is a változatlanul a 223 km csatorna hálózatunk és műtárgyainak fenntartási munkáinak végzése, és a belvíz átemelés folyamatos biztosítása a feladatunk.

Állami normatív támogatásra ebben az évben sem számíthatunk, ugyanúgy a tagi kötelező érvényű befizetésekre sem. Ennek a lehetőségét is kizárta illetve ellehetetlenítette a jogalkotó.

Így közfeladatainkat, - kizárásos alapon, - változatlanul vállalkozási tevékenységben tudjuk elvégezni, amennyiben erre vonatkozó vállalkozási szerződés keretében Megbízóval meg tudunk állapodni.

Viszont változatlanul találkozik a társulatunk Alapszabályban és vízjogi üzemelési engedélyünkben egyaránt rögzített közfeladat ellátási kötelezettsége, - valamint legnagyobb tagunk, a Hubertus Agráripari Bt gazdálkodási érdeke és szerződéses kötelezettsége.

Emiatt úgy a csatorna fenntartási tevékenységünket, mint a belvíz átemelési tevékenységünket vállalkozási tevékenységben végezzük 2016 évben is.

Harmadik tevékenységi körünk a szabad humán munkaerő kapacitás foglalkoztatására vonatkozó szolgáltatási tevékenységünk. Ennek során önköltség közeli áron igyekszünk a vízgazdálkodási munkák ciklikusságából jelentkező szabad kapacitásainkkal anyag mentes és gépi munkát nem igénylő bérmunkát szerezni. A 2015 évben alkalmazott 3 000 Ft + ÁFA rezsióra díjunkkal az ágazat 14 %-os veszteséget produkált, de a munkák tagoltsága, és felmerülő bérköltség igénye szélsőségesen változó, így módosítását nem tervezzük.

1. **Csatorna fenntartás.**

A társaság vezetésével folytatott előzetes egyeztetések szerint a tavalyi évben végzett vállalkozási konstrukcióval egyező módon , - de tartalmában jelentősen megváltoztatva - vállalkozási szerződés keretében biztosítja a vízjogi üzemelési engedélyünkben és az Alapszabályunkban rögzített közfeladatok ellátásához szükséges csatorna fenntartás finanszírozását.

Az elszámolás alapjául változatlanul az állami elszámolási egységárak szolgálnának építési napló és felmérési napló alapján kiállított teljesítés igazolások alapján. az alábbi eltérésekkel:

|  |  |  |  |  |
| --- | --- | --- | --- | --- |
| Munkanem: | 2013 évi állami norma(Ft/nm) | 2014 évi HUB-VT norma (Ft/nm) | 2015/16 évi HUB-VT norma (Ft/nm) | 2015/16 évi norma a 2013 évi állami norma %-ában |
| Gaz kaszálás síkon | 10 | 8 | **6** | 60 |
| Gaz kaszálás ferde felületen | 13 | 10 | **10** | 77 |
| Nád kaszálás | 25 | 20 | **25** | 100 |
| Kézi bozótirtás | 189 | 128,3 | **120** | 63 |
| Depónia rendezés járóút kialakítással, földszállítással (max 2 km) és földpótlással (max 1 m3/fm) | Összevont tétel |  | **140** |  |
| Áteresz bontása és építése anyag ár nélkűl (max 10 m és max NA800 mm) | Összevont tétel |  | **167 eFt/db** |  |
| Gépi bozótirtás, iszaptalanítás rézsüképzéssel, tuskómarással és depónia rendezéssel | Összevont tétel |  | **250** |  |
|  |  |  |  |  |
|  |  |  |  |  |

Csatorna hálózatunk jó karba helyezésével az elmúlt években biztosítottuk, hogy változatlanul magas karbantartottsági szint biztosítása egyre alacsonyabb költségszinten megvalósítható.

Munkaszervezetünk kialakítása óta csatorna fenntartási ráfordításaink a következők szerint alakultak:

2012-ben: 72 582 eFt

2013-ban: 79 762 eFt

2014-ben: 49 944 eFt

2015-ben: 45 519 eFt

2016-ban: 20 000 eFt (tervezet)

A kedvező tendenciára, és a Hubertus Bt romló közgazdasági környezete miatt a 2016 évi feladatterv előkészítés során azt a feladatot kaptuk Megbízónktól, hogy 60 millió Ft-os büdzsé előkészítésével tegyünk a végzendő munkákra javaslatot. Ebben az időjárás és a csapadék viszonyok bizonytalanságára is tekintettel, minimum **40 millió Ft**-ot kell előirányozni belvíz átemelésre. Így a csatorna fenntartásra jutó forrásként **20 millió Ft**-al kalkulálhatunk.

Mivel a Megrendelőnk által felvállalt keret összeg felhasználásával nem teljesen kockázatmentes a belvíz kormányzás eddigiek szerinti biztosítása, ezért az Intéző Bizottság és a Felügyelő Bizottság elé több változatot terjesztett az ügyvezetés, a 20 milliós keret leg hatékonyabb felhasználására. Ennek során az alternatívákat részletesen megtárgyalva a Felügyelő Bizottság **3/2016.(02.03.) FB** számú javaslatára az IB a következő döntést hozta:

**3/2016.(02.03.) I.B sz. Határozat:**

**Az Intéző Bizottság 3 igen szavazattal olyan feladatterv előkészítésére utasítja az ügyvezetést , melyet az IB be kíván nyújtani a KGY elé a 2016 évi feladatokra, melynek során:**

**Belvíz átemelés tekintetében :**

**Törekedjen a menedzsment olyan belvíz átemelési gyakorlat kialakítására, melynek során a BNB VT csak a Balaton-Nagyberek Belvíz öblözet természetes vízgyűjtőjén keletkezett belvizeket és csapadékvizeket kormányozza a balatonfenyvesi szivattyútelepre, és csak annak átszivattyúzását végezze a Balatonba a hatályos vízjogi üzemelési engedélyben foglaltaknak megfelelően.**

**A nem a természetes vízgyűjtőről származó külvizeket műszaki lehetőségeinek keretein belül rekessze ki . Ezt az álláspontot képviselje a társ szervekkel és hatóságokkal folytatott egyeztetések és kapcsolat tartások során mindaddig, amíg jogerős hatósági előírás, jogszabály, vagy az érintettekkel megkötött megállapodás ezen vizek szivattyúzására kifejezetten nem kötelezi.**

**Csatorna fenntartás során:**

**Az éves eddigi kétszeri kaszálásból a BNB VT az elsőt, - a tavaszit, - teljes egészében hagyja el a főcsatornák és a szívóárkok vonatkozásában egyaránt úgy a gátkoronán, mint a rézsűben, és a mederszelvényben. Csapadékos, belvizes nyár esetén, amennyiben mégis szivattyúzási szükséglet keletkezik, és a vízszintek biztosításához szükséges lenne a meder szelvény karbantartása, a Küldöttgyűlés döntésének értelmében a menedzsment haladéktalanul kezdjen egyeztetést a havaria helyzet elhárítására az IB-vel, FB-vel, KGY-el, és/vagy a finanszírozó Hubertus Bt.-vel.**

**A nyárvégi, második kaszálás teljes körű elvégzésével biztosítsa a téli nagyvizek fogadására a kitisztított csatorna szelvényeket!**

Ennek alapján a feladatterv koncepcióban a tavaszi kaszálás 2016-ban elmarad.

Száraz nyár esetén nem szükséges a szivattyútelep üzemeltetése, ezért a náddal benőtt meder nem okoz víz vissza duzzasztást. A gátak, mint egyuttal közlekedő utak kaszálását a Hubertus Bt saját költségére elvégzi.

A téli-tavaszi várható nagyvizek levonulásához és a szivattyú telephez történő kormányzásához már rendelkezésre fognak állni a korábban második, - jelenleg első kaszálással kitisztítandó meder szelvények.

Ennek biztosításához a rendelkezésre álló 20 millió Ft megfelelő fedezetet teremt.

Csapadékosra forduló, - és így szivattyúzást szükségessé tevő nyár esetén a szükséges intézkedéseket és egyeztetést kezdeményezni fogja az ügyvezetés.

A koncepció Küldöttgyűlés általielfogadása esetén erre vonatkozó vállalkozói szerződés megkötésére kerül sor.

A szerződéses munkák, valamint az esetleg elrendelésre kerülő pót és többlet munkák elvégzéséhez a szükséges munkaszervezettel rendelkezünk, és a hozzá szükséges géppark részben a tulajdonunkban van, részben bérleti szerződés keretében állnak a rendelkezésünkre.

1. **Belvízátemelés.**

Belvíz átemelési tevékenységünkre szintén a szolgáltatást megrendelő Hubertus Agráripari Bt.-vel megkötött vállalkozási szerződésben foglaltak szerint tudjuk biztosítani a feladat ellátását részben saját tulajdonú, résben bérleti szerződés során rendelkezésünkre álló szivattyúk segítségével.

A szivattyú kapacitást 2014 során olyan mértékben bővítettük, hogy nem csak a Balaton-Nagyberek belvíz öblözet belvizeinek, hanem a betörő külvizek Balatonba szivattyúzását is műszaki szempontból biztonsággal meg tudtuk oldani.

Költség csökkentést a külvizek kirekesztésével tudjuk biztosítani, melynek megnyugtató lezárását bírósági ítélettől, vagy peren kívüli egyezségtől várjuk.

A belvíz átemelésre vonatkozó vállalkozási szerződést 2015 évben két alkalommal is módosítottuk.

* Egyik módosítás az előleg számlák rendszerének az eltörlése volt. Likvidítási helyzetünk lehetővé tette, hogy csak utólag, teljesítés igazolás alapján bocsássunk ki a szolgáltatásról számlát.
* Másik módosítás a számlában elismerhető költség elemek újra szabályozása volt. Ennek alapján az ,,egyéb ráfordítások”-at kiemeltük a számlában elismertetendő költség elemekből, ezek megtérülése az üzemi eredmény terhére biztosítható.

A fenti módosításokkal 2016 évre is hatályos szerződést csatolom az előterjesztéshez.

Ennek tudomásul vételét és elfogadását javaslom a Tisztelt Küldöttgyűlésnek!

1. **Bérmunka**

Munkaszervezetünk szakképzett emberekből áll, ezért saját feladat csökkenésének időszakában bérmunka végzésére vállalkozunk, ami nem kapcsolódik szorosan a vízkormányzási tevékenységhez. Ennek során önköltség közeli áron igyekszünk a vízgazdálkodási munkák ciklikusságából jelentkező szabad kapacitásainkkal bérmunkát szerezni. A 2015-ös évben alkalmazott 3 000 Ft/óraátszámlázott költség mellett a szolgáltatás -14%-os ágazati veszteséget okozott, de a felmerülő munkák bér költség igényének jelentős ingadozása miatt nem kívánjuk jelenleg módosítani.

Mivel a Megrendelőnk a Hubertus Bt.-nél felmerülő feladatokat minél nagyobb hányadban saját munkaszervezetével kívánja megoldani, ezért 2016.04.01.-i hatállyal munkaszervezetünk három tagjának a munkaszerződése közös megegyezéssel megszűnt.

Ők a nagyobbrészt Hubertus-hoz köthető feladataikat Hubertus munkaszerződés keretében látják el a jövőben.

A bérmunkára vonatkozó vállalkozási szerződésünket csatolom előterjesztésemhez.

Kérem a Tisztelt Küldöttgyűlést az előterjesztésem és a határozati javaslatom elfogadására!

**Határozati javaslat:**

**A küldöttgyűlés megtárgyalta az előterjesztést, és az abban foglaltakat a …/2016.(05.06.) számú határozatával az alábbiak szerint hagyja jóvá:**

**1.)**

**Közfeladatok ellátását, és a vízjogi üzemelési engedélyben foglalt csatorna fenntartási kötelezettségek végrehajtását az előterjesztett egységárakkal és 20 000 eFt + ÁFA keretösszeggel szokásosan száraz nyárral számolva a Küldöttgyűlés biztosítottnak látja. Felhatalmazza és kötelezi az ügyvezetést az erre vonatkozó vállalkozási szerződés megkötésére, és az abban foglaltak végrehajtására. Nyári szivattyúzási, - és így kaszálási szükséglet esetén haladéktalanul egyeztessen a Megrendelőjével, és/vagy az IB-al és FB-al, szükség esetén javasolja a KGY összehívását!**

**2.)**

**Szabad kapacitásainak lekötésére harmadik személy részére is vállalkozhat szolgáltatás nyújtására az IB és az FB elnökének egyetértése esetén abban az esetben, ha annak felvállalása nem megy a közfeladatok teljesítésének a rovására.**

**3.) Belvíz átemelési tevékenység végzését vállalkozási tevékenység keretében a bemutatott vállalkozói szerződés alapján a küldöttgyűlés jóváhagyja.**

**Pénzügyi fedezetét a szerződés szerinti havi számlákkal, és a szolgáltatásra igényt tartó egyéb szervezetekkel kötendő megállapodás alapján kiállítandó számlákkal kell biztosítani.**

Kérem a határozati javaslat elfogadását.

Kéthely – Sáripuszta, 2016. 04.20.

Tisztelettel:

Csató András

Intéző Bizottság elnöke

Melléklet:

* 2016 évre vonatkozó belvíz átemelési szerződés.
* 2016 évre vonatkozó bérmunka szerződés.